### NN 116/2017 (24.11.2017.), Pravilnik o dopunama Pravilnika o dodacima na plaću djelatnih vojnih osoba

Ministarstvo obrane

2680

Na temelju članka 139. stavka 6. Zakona o službi u Oružanim snagama Republike Hrvatske (»Narodne novine«, br. 73/13, 75/15 i 50/16) donosim

PRAVILNIK

O DOPUNAMA PRAVILNIKA O DODACIMA NA PLAĆU DJELATNIH VOJNIH OSOBA

Članak 1.

U Pravilniku o dodacima na plaću djelatnih vojnih osoba (»Narodne novine«, br. 33/14, 41/14, 53/14, 114/14, 72/15 i 5/17) u članku 7. stavku 1. iza točke 8. dodaje se točka 9. koja glasi:

»9. zrakoplovno-tehničkog održavanja, opsluživanja i potpore letenja.«

Članak 2.

Iza članka 15. dodaju se članci 15.a i 15.b i naslov iznad njih koji glasi:

»9. Dodatak za zrakoplovno-tehničko održavanje, opsluživanje i potporu letenju

Članak 15.a

(1) Djelatnim vojnim osobama zrakoplovno-tehničke specijalnosti (31H, 31J, 31I) raspoređenim u Središte za obuku Hrvatskoga ratnog zrakoplovstva i protuzračne obrane, koji obavljaju poslove stručnog osposobljavanja pripada dodatak u iznosu od 10%.

(2) Djelatnim vojnim osobama pomoćnom zrakoplovno-tehničkom osoblju, koje obavlja poslove rukovanja materijalno-tehničkim sredstvima za opsluživanje letenja, opskrbe, skladištenja i čuvanja vojnog zrakoplova i zrakoplovne tehnike, raspoređenim u eskadrile, zrakoplovno-tehničke bojne i zapovjedne satnije pripada dodatak u iznosu od 12%.

(3) Djelatnim vojnim osobama zrakoplovno-tehničke specijalnosti (31H, 31J, 31I) raspoređenim u temeljne zrakoplovno-tehničke postrojbe (zrakoplovno-tehničke bojne, satnije iz sastava eskadrila) i u zapovjedništva eskadrila koji obavljaju poslove opsluživanja i održavanja u I. stupnju pripada dodatak u iznosu od 20%.

(4) Djelatnim vojnim osobama zrakoplovno-tehničke specijalnosti (31H, 31J, 31I) raspoređenim u temeljne zrakoplovno-tehničke postrojbe (zrakoplovno-tehničke bojne, satnije iz sastava eskadrila) i u zapovjedništva eskadrila koji obavljaju poslove kontrole tijekom radova opsluživanja i održavanja u I. stupnju pripada dodatak u iznosu od 25%.

(5) Djelatnim vojnim osobama zrakoplovno-tehničke specijalnosti (31H, 31J, 31I) raspoređenim u temeljne zrakoplovno-tehničke postrojbe (zrakoplovno-tehničke bojne, satnije iz sastava eskadrila) i u zapovjedništva eskadrila koji obavljaju poslove održavanja u II. stupnju pripada dodatak u iznosu od 30%.

(6) Djelatnim vojnim osobama zrakoplovno-tehničke specijalnosti (31H, 31J, 31I) raspoređenim u temeljne zrakoplovno-tehničke postrojbe (zrakoplovno-tehničke bojne, satnije iz sastava eskadrila) i u zapovjedništva eskadrila koji obavljaju poslove kontrole tijekom radova i održavanja u II. stupnju pripada dodatak u iznosu od 35%.

(7) Djelatnim vojnim osobama zrakoplovno-tehničke specijalnosti (31H, 31J, 31I), raspoređenim u zapovjedništva zrakoplovnih baza, Zapovjedništvo Hrvatskoga ratnog zrakoplovstva i protuzračne obrane, Zapovjedništvo za potporu, Glavni stožer Oružanih snaga i Ministarstvo obrane pripada dodatak u iznosu od 35%.

(8) Glavnim inženjerima održavanja i njihovim zamjenicima raspoređenim u zapovjedništvu baze i Zapovjedništvu Hrvatskog ratnog zrakoplovstva i protuzračne obrane i odgovornim za održavanje pripada dodatak u iznosu od 45%.

(9) Za dodatak na plaću iz stavaka 1. do 8. ovoga članka dostavlja se popis koji izdaje odnosno sastavlja čelnik ustrojstvene jedinice razine bojne ili više razine, a ovjerava nadređeni zapovjednik.

Članak 15.b

Djelatne vojne osobe iz članka 15.a ovoga Pravilnika koje ostvaruju pravo na dodatak za otežane uvjete rada u skladu s odredbama ovoga Pravilnika ubrajaju se u deficitarna zvanje i struke.«

Članak 3.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/17-04/1

Urbroj: 512-01-17-11

Zagreb, 20. studenoga 2017.

Potpredsjednik
 Vlade Republike Hrvatske
 i ministar obrane
 Damir Krstičević, v. r.